b'\n_START_ARTICLE_\nWessex\n_START_PARAGRAPH_\nWessex var et av de syv store angelsaksiske konged\xc3\xb8mmene (Heptarkiet) i middelalderens England. Det hadde sitt navn fra vestsakserne, og l\xc3\xa5 i det s\xc3\xb8rlige og s\xc3\xb8rvestlige England. Det eksisterte fra 6. \xc3\xa5rhundre til dannelsen av den engelske nasjon i 9. \xc3\xa5rhundre, og fortsatte som jarled\xc3\xb8mme til 1066._NEWLINE_Fra omkring 829 tok Wessex over for Mercia som det dominerende angelsaksiske riket. Under Alfred av Wessex (Alfred den store, d\xc3\xb8d 899) kom riket til \xc3\xa5 v\xc3\xa6re det eneste som klarte \xc3\xa5 gj\xc3\xb8re kraftfull motstand mot danskene, s\xc3\xa6rlig ved det befestningssystem som nevnes i Burghal Hidage. Under ham og hans ettertredere ble vikingenes omr\xc3\xa5der erobret, og slik ble England forenet._NEWLINE_I 927 sluttet Athelstan av England \xc3\xa5 bruke tittelen konge av Wessex, og det ble i stedet utnevnt en jarl.\n_START_SECTION_\nKongenavnene\n_START_PARAGRAPH_\nDet gamle kongehuset i Wessex brukte bare personnavn som begynte med bokstaven C. Den eldste kjente kongen er Cerdic, som d\xc3\xb8de i 551, fulgt av Cynric, Ceawlin, Ceolric, Ceolwulf og Cynegisl, som regjerte fra 611 til 641 og hadde datteren Cyneberga og s\xc3\xb8nnene Cwichelm, Coenwealh og Centwine. Dette fortsatte til 802, da en ny slekt kom p\xc3\xa5 tronen. De hadde tvert om navn som begynte p\xc3\xa5 vokal: Ecgbeort, \xc3\x86thelwulf, \xc3\x86thelbeald, \xc3\x86thelbeorth, avsluttet med Eadweard (= Edvard bekjenneren). Denne skikken deltes av Uppsala-kongene, som alle hadde navn som startet med vokal: Erik, Olav, Anund og Emund.\n_START_SECTION_\nJarlen av Wessex\n_START_PARAGRAPH_\nUlikt flere andre angelsaksiske konged\xc3\xb8mmer, er Wessex ikke bevart som et administrativt omr\xc3\xa5de i dagens England. Etter at den siste jarlen i middelalderen, Harald Godwinson, d\xc3\xb8de i slaget ved Hastings, ble ikke tittelen brukt f\xc3\xb8r i 1999, da prins Edward ble utnevnt til jarl av Wessex og viscount Severn, i forbindelse med at han giftet seg med Sophie Rhys-Jones.'